**ระเบียบคณะกรรมการสิทธิมนุษยชนแห่งชาติ**

ว่าด้วยพนักงานราชการสำนักงานคณะกรรมการสิทธิมนุษยชนแห่งชาติ (ฉบับที่ ๒)

พ.ศ. ๒๕๖๖

 โดยที่เป็นการสมควรปรับปรุงระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติให้มีความเหมาะสมยิ่งขึ้น

 อาศัยอำนาจตามความในมาตรา ๔๙ (๒) (๓) (๗) และ (๙) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติ
จึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติ (ฉบับที่ ๒) พ.ศ. ๒๕๖๖”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันที่ ๑ ตุลาคม ๒๕๖๖ เป็นต้นไป

 ข้อ ๓ ให้ยกเลิกความในวรรคหนึ่งของข้อ ๙ ของระเบียบคณะกรรมการสิทธิมนุษยชนแห่งชาติ
ว่าด้วยพนักงานราชการสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความต่อไปนี้แทน

 “ผู้ซึ่งจะได้รับการจ้างเป็นพนักงานราชการ ต้องมีคุณสมบัติทั่วไปและไม่มีลักษณะต้องห้าม ดังต่อไปนี้

 (๑) มีสัญชาติไทย

 (๒) มีอายุไม่ต่ำกว่าสิบแปดปีบริบูรณ์

 (๓) ไม่เป็นบุคคลล้มละลายทุจริต

 (๔) ไม่เป็นผู้มีกายทุพพลภาพจนไม่สามารถปฏิบัติหน้าที่ได้ ไร้ความสามารถ หรือจิตฟั่นเฟือน
ไม่สมประกอบ หรือเป็นโรคตามที่กำหนดไว้ในกฎหมายว่าด้วยระเบียบข้าราชการพลเรือน

 (๕) ไม่เป็นผู้ดำรงตำแหน่งทางการเมือง กรรมการพรรคการเมือง หรือเจ้าหน้าที่ในพรรคการเมือง

 (๖) ไม่เป็นผู้เคยถูกลงโทษให้ออก ปลดออก หรือไล่ออกจากราชการ รัฐวิสาหกิจ หรือหน่วยงานอื่นของรัฐ

 (๗) ไม่เป็นข้าราชการหรือลูกจ้างของส่วนราชการ พนักงานหรือลูกจ้างของหน่วยงานอื่นของรัฐ รัฐวิสาหกิจ หรือพนักงานหรือลูกจ้างของราชการส่วนท้องถิ่น

 (๘) คุณสมบัติหรือลักษณะต้องห้ามอื่นตามที่สำนักงานกำหนดไว้ในประกาศการสรรหา
หรือการเลือกสรรบุคคลเพื่อจ้างเป็นพนักงานราชการ ทั้งนี้ ต้องเป็นไปเพื่อความจำเป็นหรือเหมาะสม
กับภารกิจของสำนักงาน”

 ข้อ ๔ ให้ยกเลิกความในข้อ ๒๐ ของระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความต่อไปนี้แทน

 “ข้อ ๒๐ ให้พนักงานราชการทั่วไปได้รับเงินค่าตอบแทนพิเศษเป็นรายเดือนจากเงินงบประมาณรายจ่ายของสำนักงาน ตามหลักเกณฑ์ วิธีการ และอัตราที่กำหนดไว้ในบัญชีเงินค่าตอบแทนพิเศษของพนักงานราชการทั่วไปท้ายระเบียบนี้

 ให้นำหลักเกณฑ์และวิธีการได้รับเงินค่าตอบแทนพิเศษตามระเบียบคณะกรรมการว่าด้วย
เงินค่าตอบแทนพิเศษของข้าราชการสำนักงาน มาใช้บังคับกับการได้รับเงินค่าตอบแทนพิเศษข้อนี้ด้วย
โดยอนุโลม”

 ข้อ ๕ ให้ยกเลิกบัญชีค่าตอบแทนพิเศษของพนักงานราชการทั่วไปท้ายระเบียบคณะกรรมการสิทธิมนุษยชนแห่งชาติว่าด้วยพนักงานราชการสำนักงานคณะกรรมการสิทธิมนุษยชนแห่งชาติ พ.ศ. ๒๕๖๑ และให้ใช้บัญชีเงินค่าตอบแทนพิเศษของพนักงานราชการทั่วไปท้ายระเบียบนี้แทน

 ข้อ ๖ ให้พนักงานราชการทั่วไปซึ่งได้รับการจ้างก่อนวันที่ระเบียบนี้มีผลใช้บังคับที่มีระยะเวลาการปฏิบัติงานตามที่กำหนดไว้ในบัญชีเงินค่าตอบแทนพิเศษของพนักงานราชการทั่วไปท้ายระเบียบนี้
มีสิทธิได้รับเงินค่าตอบแทนพิเศษตามระเบียบนี้

ประกาศ ณ วันที่ ๕ เมษายน พ.ศ. ๒๕๖๖

พรประไพ กาญจนรินทร์

ประธานกรรมการสิทธิมนุษยชนแห่งชาติ

**บัญชีเงินค่าตอบแทนพิเศษของพนักงานราชการทั่วไป**

**สำนักงานคณะกรรมการสิทธิมนุษยชนแห่งชาติ**

|  |  |  |  |  |
| --- | --- | --- | --- | --- |
| **อัตรา****(บาท/เดือน)** | **กลุ่มงานวิชาชีพเฉพาะ****กลุ่มงานเชี่ยวชาญเฉพาะ** | **กลุ่มงานบริหารทั่วไป** | **กลุ่มงานเทคนิค** | **กลุ่มงานบริการ** |
| ๑๐,๐๐๐ | ปฏิบัติงานครบ ๓ ปี |  |  |  |
| ๙,๐๐๐ |  | ปฏิบัติงานครบ ๓ ปี |  |  |
| ๘,๐๐๐ | ได้รับการจ้างและแต่งตั้ง |  | ปฏิบัติงานครบ ๔ ปี |  |
| ๗,๐๐๐ |  | ได้รับการจ้างและแต่งตั้ง | ปฏิบัติงานครบ ๒ ปี | ปฏิบัติงานครบ ๔ ปี |
| ๖,๐๐๐ |  |  | ได้รับการจ้างและแต่งตั้ง | ปฏิบัติงานครบ ๒ ปี |
| ๕,๐๐๐ |  |  |  | ได้รับการจ้างและแต่งตั้ง |

1. ราชกิจจานุเบกษา เล่ม ๑๔๐/ตอนที่ ๒๙ ก/หน้า ๔/๘ พฤษภาคม ๒๕๖๖ [↑](#footnote-ref-1)